tomron87/hebrew-wikipedia-sentences-corpus huggingface dataset:
"ציד ביצים" זו התנהגות נרכשת אצל השונרים, אשר מגיבים לנוכחות הפיתונים בשטחם, ואינם מסוגלים להביס פיתון בוגר.
באוורגליידס ובשמורה הלאומית "ביג סייפרס" התגלו גם זאבי ערבות.
מנהלי הפארקים מייחסים את מספרם הנמוך של חזירי הבר לנוכחותם של זאבי הערבות.
ב-2016 נלכדו מספר תניני יאור בדרום פלורידה.
ככל הנראה מדובר בפליטי תרבות שהגיעו לשם בסחר לא חוקי בחיות בר וברחו משביים.
קיים חשש שתנינים אלה יהפכו למין פולש עקב ריבויים וסתגלנותם הגדולה, והיותם חזקים ואגרסיביים יותר מהתנינאים המקומיים.
הפארק הלאומי ארתור'ס פאס הוא פארק לאומי הממוקם במרכז האי הדרומי של ניו זילנד, סביב מעבר ההרים הנושא את אותו השם.
הפארק משתרע על שטח של 1143 ק"מ רבוע והוכרז כפארק לאומי בשנת 1929 והיה הפארק הלאומי השלישי בניו זילנד והראשון באי הדרומי.
מעבר ההרים ארתור'ס פאס נמצא באלפים הדרומיים בגובה של 920 מטר מעל פני הים ומאפשר חצייה של רכס ההרים ממזרח למערב.
בתחומי הפארק הלאומי נמצאים גם הכפר ארתור'ס פאס, הממוקם מזרחית לנקודה הגבוהה ביותר במעבר ההרים ומשמש כנקודת התארגנות ויציאה לפעילויות בפארק וכן כביש 73 החוצה את המעבר.
בין הפעילויות הבולטות בפארק ניתן למנות טיולים רגליים, טיפוס הרים, טיפוס מצוקים וסקי.
אלחנדרו דה הומבולדט (בספרדית: Parque Nacional Alejandro de Humboldt) הוא פארק לאומי במחוזות אולגין וגואנטנמו שבדרום-מזרח קובה, כ-40 ק"מ צפונית-מערבית לברקואה.
הפארק קרוי על שם המדען ומגלה הארצות הגרמני אלכסנדר פון הומבולדט, שביקר וחקר את קובה בשנים 1801-1800 (בספרדית, אלכסנדר נקרא אלחנדרו).
הפארק הוכרז בשנת 1963, ובשנת 2001 הכריז עליו אונסק"ו כאתר מורשת עולמית בשל המגוון הנופי, הביולוגי, הבוטני והפטרולוגי שבו - הפארק כולל יערות אורנים, יערות מנגרובים וכן חופים ושוניות אלמוגים.
האזור הצליח להשתמר גם משום שהאדם לא חדר אליו כמו לאזורים אחרים, גם בתקופה הפרה-קולומביאנית.
האזורים החקלאיים נמצאים בשוליו, וגם בעלי חיים שהאדם הביא עמו, כגון כלבים, חתולים וחזירים, שבדרך כלל משבשים את המערכות האקולוגיות, נותרו רק בשוליים.
הנקודה הגבוהה ביותר בו היא פסגת אל טוֹלְדוֹ, בגובה של 1,168 מ' מעל פני הים.
באי זורמים מספר נחלים שמימיהם עמוקים וצלולים, ובהם טוֹאָה-חָגוּאָנִי, דוּאָבָּה, חִיגוּאָנִי, נִיבּוּחוֹן ומוֹאָה.
רכס ההרים שבו שוכן הפארק החל להיווצר בתקופת הקרטיקון.
אזור הפארק הוא "אי" של סלעים פחמתיים, שמאפשרים קיומן של תופעות קרסטיות, בלב אזור שרוב הסלעים בו הם סרפנטיניים.
בפארק גדלים 905 מיני צמחים, מתוכם 343 ייחודיים לאזור.
18 מתוך 26 הצמחים האנדמיים לקובה גדלים בתחומי הפארק, ובהם פודוקרפוס אקמן והדרקונית הקובנית.
45 מיני זוחלים מצויים בתחומי הפארק, המהווים 37% ממיני הזוחלים המצויים בקובה כולה.
עם בעלי החיים השוכנים בו נמנים תוכים, קוליברים, לטאות, הוטיות, וכן הקוניור הקובני, הדיה הקובנית, נקר מקור השנהב והסולנודון הקובני האנדמי, שלושת האחרונים מצויים בסכנת הכחדה.
בחופי הפארק חיים תחשי נהרות.
תיירים יכולים לבקר בפארק דרך מרכז המבקרים שנמצא על הכביש בין ברקואה למואה.
הפארק הלאומי אישקל (בערבית المحمية الوطنية إشكل; בצרפתית Parc national de l'Ichkeul) הוא פארק לאומי בצפון תוניסיה, השוכן במרחק של כ-70 ק"מ צפונית-מערבית לבירה תוניס, וכ-25 ק"מ דרומית-מערבית לעיר ביזרטה שלחופי הים התיכון.
הפארק מקיף את אגם אישקל והביצות שסביב לו, ואת ג'בל אישקל, הר הנישא לגובה של 511 מטר והשוכן על הגדה הדרומית של האגם.
בשנת 1980 הוכרז הפארק כאתר מורשת עולמית.
ג'בל אישקל נרכש בידי הממשלה בשנת 1891 ועד אז שימש כאזור ציד מסורתי שנזכר כבר במאה ה-13. ב-1974 נמסר רוב שטחו של אגם אישכל והביצות למנהל היערות של תוניסיה, וב-1977 הוא הוכר כשמורה ביוספרית.
בחודש יוני 1980 הוכר האזור כאתר מורשת עולמית וב-18 בדצמבר 1980 הוא הוכרז כפארק לאומי.
המקום נכלל ברשימת אתרי המורשת העולמית בסיכון בין 1996 ל-2006 בשל ניצול מי האגם למטרות חקלאיות, דבר שהביא לעלייה במליחותו ולהפרת המאזן האקולוגי באגם
חלק מהצומח האופייני למים מתוקים פינה את מקומו לצמחים המתקיימים בסביבה מלוחה, והדבר פגם גם באוכלוסיית העופות הנודדים העוצרת באגם.
בעקבות יוזמה של ארגון אונסק"ו נרתמה ממשלת תוניסיה לשימור האגם, והביאה להפסקת ניצול מימיו לצרכים חקלאיים, דבר שהפחית את מליחותו.
איום נוסף לאגם נשקף מסכרים שהוקמו לרוחב שניים מהנחלים המזינים אותו.
למרות הסרתו של האתר מרשימת האתרים בסיכון, ייתכן שהנזק שנגרם לו שוב אינו הפיך.
הפארק משתרע על שטח של 12,600 הקטאר בגבהים הנעים מ-1.5 מטר מתחת לפני הים ועד 511 מטר מעליו.
אגם אישקל הוא אגם עונתי קבוע ששטחו משתנה בהתאם לעונות השנה.
הוא מחובר אל הים התיכון באמצעות ואדי טינג'ה הנשפך אל אגם ביזרטה השוכן כשלושה ק"מ צפונית מזרחית לאגם אישקל.
אגם ביזרטה שהוא למעשה לגונה, מחובר אל הים התיכון בתעלה צרה החוצה את העיר ביזרטה.
אגם אישקל ניזון ממספר נחלים אכזבים הזורמים אליו מדרום וממערב, אך בעונה היבשה נפסקת בהם זרימת המים.
עובדה זו כמו גם העלייה ברמות ההתאיידות, גורמת לירידת מפלס האגם.
מים מלוחים מהים התיכון זורמים בעונה זו אל האגם דרך אגם ביזרטה וואדי טינג'ה ומביאים לעלייה במליחותו, וזו מגיעה לשיאה בין החודשים יולי ואוקטובר.
התופעה מתהפכת בכל שנה עם תחילת העונה הגשומה, ומליחות מי האגם שבה ויורדת.
קרקע האגם והביצות שסביב לו, שקעה במקום בתור הרביעון.
ג'בל אישקל הוא מסיב מבודד בשטח של 1,360 מטר, השוכן בצמוד לחופו הדרומי של האגם.
הוא עשוי מסלעים מתקופת הטריאס והיורה.
בצידו הדרום-מערבי של ההר שוכנות מחצבות המפיקות מההר אבן גיר מתקופת הטריאס.
האקלים באזור הוא ים-תיכוני אופייני.
הטמפרטורה הממוצעת בחודש ינואר עומדת על 11.3°C ואילו בחודש יולי היא מגיעה ל-25.2°C.
הטמפרטורות הקיצוניות מגיעות ל-0°C ו-40°C בהתאמה.
כמות המשקעים השנתית עומדת על 625 מ"מ בממוצע, ורק 4% ממנה יורדת בעונת הקיץ.
חסרי חוליות במימי האגם אופייניים למים מלוחים, אך סמוך לגדותיו נפוצים מינים האופייניים למים מתוקים.
חשיבותו העיקרית של האגם היא לאוכלוסיית העופות הנודדים העושים בו שימוש כנקודת עצירה, ומספרם עשוי להגיע ל-300,000 עד 400,000 פריטים בשיא תקופת הנדידה.
בפארק נצפו 185 מינים של עופות נודדים.
על היונקים נמנים חזיר הבר הגחן המצוי, הלוטרה המצויה, הדרבן הצפון אפריקאי, הנמייה לבנת-הזנב והתאו, שהובא למקום בתקופה הפונית ולפי מקורות אחרים במאה ה-19.
הפארק הלאומי אמאס (בפורטוגזית: Parque Nacional das Emas; מילולית: "הפארק הלאומי ננדואים") משתרע על פני כ-1,320 קמ"ר, רובם בדרום-מערב מדינת גויאס שבברזיל, ומקצתם במאטו גרוסו דו סול.
הפארק הוכרז ב-11 בינואר 1961 בידי נשיא ברזיל, ז'וסלינו קוביצ'ק, במטרה להגן על החי והצומח האופייניים לאזור הסראדו.
בשנת 2001 הוכרז הפארק בידי אונסק"ו כאתר מורשת עולמית, יחד עם הפארק הלאומי שפאדה דוס ואדיירוס שבצפון-מזרח גויאס.
שטחו של הפארק אינו רציף, והוא נקטע במספר עיירות כורים, הגדולות שבהן קוסטה ריקה ושפדאו דו סאו.
כפארק המצוי באזור הסראדו, הוא מאופיין בסוואנה טרופית.
כ-70% משטחו הם שדות פתוחים, ורק 1.2% מיוערים.
עיקר הצמחייה כוללת מיני דגנים.
עולם החי בפארק כולל, בין היתר, יגוארים, פומות, ארמדילים ענקיים, טאיאסואים לבני שפתיים, זאבי רעמה, טפירים, איילי פאמפאס, איילי ביצות, מזאמות אדומות, מזאמות אפורות, אוצלוטים, זאבי יער וננדואים, שעל שמם קרוי הפארק.
הפארק הלאומי אורדסה ומונטה פרדידו (בספרדית: Parque Nacional de Ordesa y Monte Perdido) נמצא בהרי הפירנאים, ומשתרע על פני כ-156 קמ"ר בצפון הקהילה האוטונומית אראגון שבצפון-מזרח ספרד.
ב-1918 הוכרז שטח של 21 קמ"ר באזור עמק אורדסה כפארק הלאומי, וב-1982 הורחב הפארק לשטחו הנוכחי.
חלקו מהווה את לב ליבה של שמורת אורדסה-וינמלה (Ordesa-Viñamala) שהוכרזה כבר ב-1977 כשמורה ביוספרית של אונסק"ו.
ב-1997 הכריז הארגון על הפארק ועל הפארק הלאומי פירנאים שמעברו הצרפתי של הגבול כאתר מורשת עולמית.
הפארק שוכן בהרי הפירנאים, וכמה מפסגות ההרים בו גבוהות מ-3,000 מ'.
הר פרדידו, הגבוה שבהרים, מתנשא לגובה של 3,355 מ' מעל פני הים.
האזור החל להתעצב בתקופת השלישון.
נסיגת קרחונים בתקופת הרביעון הביאה ליצירתם של עמקי הפארק ושל הקרקסים הקרחוניים האופייניים לאזור.
רוב הסלעים בשטח הפארק הם אבני גיר, מה שמקל על היווצרותן של תופעות קרסטיות.
האזורים הנמוכים של הפארק עשירים בצמחייה, ועצי אשור ואשוח שכיחים בהם.
בגבהים שבין 1,500 ל-1,700 מ' נפוצים עצי שדר הכסף ומילה אירופית וערבה מכסיפה.
האזורים הגבוהים יותר, עד גובה של 2,000 מ', מאופיינים בעצי אורן ושיחי אשכרוע ירוק-עד.
האזורים שגובהם למעלה מ-2,000 מ' צחיחים למדי, ומאופיינים בעיקר בצמחייה עשבונית, ובכמה מיני צמחים אנדמיים.
פרח האדלווייס נחשב לאחד מסמליו של הפארק.
אחד מבעלי החיים המזוהים עם הפארק היה יעל הפירנאים שנכחד בשנת 2000. בעלי חיים נוספים כוללים צפירי פירנאים, מרמיטות, חזירי בר וחפרפרות פירנאים.
עם העופות נמנים עופות דורסים כעיטים, נציים וינשופים.
מאז 1989 מפעילה הנהלת הפארק תחנות הזנה, כדי למנוע את היכחדותם של בעלי חיים מסוימים.
בנוסף, הגיעה ההנהלה להסכמים עם תושבי הכפרים באזור, המקצים שטחי מרעה לחיות המשק שלהם, מבלי לפגוע במרקם האקולוגי של הפארק.
ממצאים ארכאולוגיים מעידים על נוכחות אנושית באזור בשלהי התקופה הפלאוליתית.
במהלך הרקונקיסטה עברו באזור הגסקונים, שהושיטו יד לנוצרים בחצי האי האיברי, אך ככלל נותר האזור מבודד, ולא הושפע יתר על המידה מהמלחמות שפקדו את ספרד וצרפת.
בשלהי המאה ה-18 החלו מדענים לגלות עניין בטופוגרפיה של האזור, וב-1788 חקר אותו לואי רמון דה קרבונייר, ולאחר פרסום מחקריו בפריז בשנה שלאחר מכן, החל האזור למשוך אליו הרפתקנים רבים.
ב-16 באוגוסט 1918 הוכרז פארק לאומי בעמק אורדסה, שהיה לאחד הפארקים הלאומיים הראשונים בעולם כולו.
במהלך שנות ה-70 של המאה ה-20 עמד גורלו של הפארק בסכנה, עקב תוכניות להקים סכר הידרואלקטרי ולהציף את עמק אנייסקלו.
בעקבות לחץ של ארגונים ושל תושבים בוטלה התוכנית, ושטח הפארק אף הורחב כמעט פי שמונה, ב-13 ביולי 1982.
מדי שנה פוקדים את הפארק כ-600 אלף מטיילים, ובחודשי הקיץ הוא עמוס למדי (באוגוסט 2009 ביקרו בו כ-5,000 מטיילים ביום).
כדי למנוע פגיעה בפארק, נאסרת בחודשי העומס כניסה עם כלי רכב פרטיים, והנהלת הפארק מפעילה הסעות מאורגנות מהעיירה טורלה הסמוכה.
הפארק הלאומי אייגואסטורטס ואגם סנט מאוריסי (בקטלאנית: Parc Nacional d'Aigüestortes i Estany de Sant Maurici) נמצא ברכס הרי הפירנאים הספרדי, בתחומי הקהילה האוטונומית קטלוניה בספרד.
הוא אחד מארבעה עשר פארקים לאומיים בספרד, ששניים מהם נמצאים בהרי הפירנאים ואחד בתחומי קטלוניה.
הפארק הוקם בשנת 1955. שטחו של הפארק 141 קמ"ר, ויחד עם אזור החיץ סביבו, השמור בחוקים פחות קפדניים, הוא מקיף 267 קמ"ר.
נופיו מתאפיינים בהרים לא מיושבים, פסגות בגובה 1,600 עד 3,017 מטרים, קרוב ל-200 אגמים, ומספר מפלי מים.
החי בשמורה כולל את יעל הפירנאים, צפיר הפירנאים, אייל הכרמל, מרמיטות, הרמין, סמורים, עיט זהוב ועוד.
חוקי השמורה אוסרים כל ניצול של משאבי הטבע, כולל ציד, דיג ומחנאות בתחומי השמורה.
נופי הפארק מושכים מטיילים מכל רחבי העולם.
חלק מבלים בפארק בטיולים חד יומיים ולנים במלונות והוסטלים בעיירות שבפירינאים.
אחרים יוצאים לטרקים ארוכים בני ימים אחדים ועד חודשים רצופים, לכל אורכו של מסלול GR11 שחלקו עובר בפארק, ממזרח למערב.
מסלולו של הGR11 עושה דרכו מהים התיכון ועד לאוקיינוס האטלנטי.
מסלול לאורך 960 קילומטר והוא כולל 42,500 מטר של עליות.
הכניסה לשטח הפארק עם רכב פרטי אסורה.
תחבורה ציבורית של רכבי שטח יוצאת מהכפרים אספוט (Espot) ובואי (Boí) ומעמק ארן.
בתחומי הפארק מסלולי הליכה רבים ועובר בו קטע מהמסלול הארוך GR-11. בתחומי השמורה 10 בקתות הרים (refugi), המשמשות ללינת מטיילים.
האחת ממזרח סמוך לעיירה אספוט (Espot).
כניסה זו מובילה אל אגם סנט מאוריסי.
מהכניסה של אספוט ניתן לעלות במוניות ג'יפים אל אגם מאוריסי, ואף לרדת ממנו באמצעותן.
המוניות יוצאות מתחנת המידע שבעיירה אספוט.
כניסה נוספת מדרום-מערב, מהעיירה בוי (Boi).
סמוך לעיירה בייאיה (Viella) קיימת כניסה נוספת לאזור אגמי קולומרס (Colomers).
גם אל אגם קולומרס, הסמוך לעיירה בייאיה Viella, אפשר לעלות במוניות (Taxis) אל אגם קולומרס הגדול ואל רפיוג'י קולומרס.
בתחומי פארק אייגואסטורטרס גדלים בחודשים יוני, יולי ואוגוסט, פרחי קיץ גדולים, צבעוניים מרשימים ביותר.
ביניהם סחלבים, אצבעונית ארגמנית, איריס רחב עלים (Iris latifolia) שצבעו סגול עמוק-כחול.
בפארק ישנן 10 בקתות המשמשות ללינה ורווחת המטיילים והן פעולות בתקופת התיירות בקיץ ובחורף.
הבקתות מצוידות במזון, מים, מיטות, שירותים ומקלחות.
תמורת תשלום הן מעניקות ארוחת בוקר, ארוחת ערב ואוכל צידה לדרך.
הפארק הלאומי אוג'ונג קולון (אינדונזית: Taman Nasional Ujung Kulon, משמעות השם: הקצה המערבי) הוא פארק לאומי השוכן בקצה המערבי של מחוז בנטן באי האינדונזי ג'אווה.
הפארק משתרע על פני 1,205,510 דונם, מהם 762140 דונם של שטח יבשתי והיתר של האוקיינוס.
בשטחו של הפארק נכללים האי הגעשי קרקטואה, וכן איים נוספים במצר סונדה.
הפארק הוכרז על ידי אונסק"ו כאתר מורשת עולמית בשנת 1991
הפארק הלאומי שוכן בחצי אי הנמצא בקצה הדרום-מערבי של ג'אווה.
בדרום-מערב הפארק נמצאים שלושת הרכסים של מסיף הר פאיונג המתנשאות לגובה של כחצי קילומטר, והן הנקודות הגבוהות ביותר בפארק.
בצפון-מזרח הפארק נמצאות בעיקר גבעות נמוכות ומישורי רמת טלאנקה, וכן ביצות הנמצאות במצר יבשה ברוחב של עד 2 קילומטרים הנמצא בצמוד לגבול הפארק.
בעומק שטחו של הפארק בכיוון מזרח נמצא מסיף הר הונג'ה.
קו החוף של הפארק אינו אחיד במראהו.
הוא כולל, בין היתר, איי אלמוגים המוקפים בשונית אלמוגים חוגרת (Fringing reef) בצפון הפארק, דיונות חול בדרום הפארק, ורצועה ארוכה של גושי אבן חול שבורים במערב הפארק.
אוג'ונג קולון, האי פאנאיטאן והר הונג'ה הם חלק ממערכת הרים שנוצרה בתור השלישון על גבי מדף סונדה הקדום יותר.
אוג'ונג קולון והר הונג'ה היו הקצה הדרומי של שלוחת הרי בוקיט באריסאן בסומטרה במהלך הפלייסטוקן, ובעקבות היווצרות מצר סונדה הם נפרדו מסומטרה.
הקרקע במזרח ובמרכז הפארק מורכבת מתצורות אבן גיר שנוצרו במיוקן, מאבן חול בדרום וממשקעי סחף בצפון הפארק.
בצפון-מערב הפארק נמצאים מחשופי ברקציה.
מאסיף הר פאיונג שבמערב הפארק נוצר במהלך המיוקן, והאי פאנאיטאן הוא אי וולקני שנוצר גם כן במיוקן.
המסיף הדרום-מערבי מתנקז בדפוס רדיאלי דרך מספר נחלם.
רמת טלאנקה מתנקזת לכיוון צפון-מזרח ולכיוון מזרח דרך שני נהרות (קיגנטר וקיקאראנג), ולכיוון דרום דרך שלושה נהרות (קיקוסיק, קיטאדאהאן, וקיבאנדאוו).
הר הונג'ה מתנקז לכיוון דרום אל האוקיינוס ההודי ולכיוון מערב אל מפרץ ולקאם.
הקרקע בכל הפארק מכוסה באפר געשי, שהוא שריד להתפרצות הגדולה שאירעה ב-1883 בארכיפלג קרקטואה השוכן על קצה מדף סונדה.
בשטח הפארק נמצאים האיים אנאק קרקטואה, סרטונג, פאיאנג וראקאטה, המוקפים על ידי שוניות אלמוגים.
איים אלו הם שריד להתפרצות געשית שהתרחשה בשנת 535, וממנה נותרו שלושה חרוטים געשיים.
כתוצאה מהתמזגות החרוטים נוצר האי קרקטואה, שנחרב בהתפרצות הגדולה של 1883 שגרמה להעפת כ-21 קילומטרים מעוקבים של קרקע ולמותם של 36380 מתושבי האזור.
הפעילות הגעשית נמשכה גם לאחר ההתפרצות, וכתוצאה ממנה נוצר ב-1927 האי אנאק קרקטואה.
עד ל-1994 התרחשו באזור עוד 4 התפרצויות געשיות.
האקלים בפארק הוא אקלים טרופי ימי.
כמות המשקעים הגבוהה ביותר יורדת בין אוקטובר לאפריל במהלך המונסון הצפון-מערבי, והממוצע השנתי הוא 3,250 מילימטרים.
בין מאי לספטמבר, במהלך המונסון הדרום-מזרחי, יורדים פחות משקעים.
הממוצע החודשי לעונה הרטובה הוא 400 מילימטרים, וכרבע מכמות זו לעונת המונסון הדרום-מזרחי.
טווח הטמפרטורה המקומי הוא בין 25 ל-30 מעלות צלזיוס, וטווח הלחות הוא 65% עד 100%.
הצמחייה האופיינת לפארק היא זו של יער גשם ירוק-עד למחצה, ובעבר היא השתנתה מספר פעמים בעקבות השפעת האדם והטבע.
הדוגמה הבולטת ביותר להשפעה טבעית היא זו של ההתפרצות הגעשית והצונאמי של 1883, שבעקבותיהם מרבית הצמחייה היא מסוג צמיחה שניונית.
הצמחים הבולטים בפארק הם דקל ארנגה, קנה סוכר, והראטאן Calamus melanoloma.
דקלי ארנגה מצליחים לשגשג בפארק מאחר שתנאי גידול מיטבי עבורם הוא נוכחות של אפר געשי.
אחת ההשלכות של ההתפרצות הגעשית שפיזרה את האפר הגעשי היא צמצום השטח שבו יכולה לצמוח צמחיית יער הגשם המאפיינת אזורי שפלה, והיא מוגבלת בעיקר למאסיפים שבפארק.
סוגי צמחים נוספים בפארק הם ביצה, יער חוף ומנגרובים.
הר פאיונג הוא בית גידול עבור יער בעל חופת עצים סגורה, שבתחתיתה דקלים נמוכים ושיחים.
היער הראשוני שבאי פויקאנג הוא בעל חופת עצים פתוחה, ועציו עשוים להגיע עד לגובה של 40 מטרים.
יער השפלה העיקרי בהר הונג'ה מאופיים בצמחים ממשפחות החלמיתיים, קטניות, וכופריים, ומינים רבים של הסוגים פיקוס ואיגניה.
חופת היער הופכת לצפופה יותר ככל שהעץ גדל בגובה רב יותר, והצמחייה המשנית שגדלה מתחתיה מאופיינת בקהילות גדולות של טחבי עלים וסחלביים אפיפיטיים.
הצמחייה העיקרית ברמת טלאנקה היא דגלים הגדלים ביער שניוני פתוח, ומקבצים צפופים של במבוק וזנגביליים.
בצפון הפארק שוכן יער ביצת מים מתוקים עונתי, ועבור אוכלוסיית מכפילי הפרסה המקומית נשמר שטח מלאכותי בגודל 640 דונם שבו גדל דשא.
יערות המנגרובים בצפון מצר היבשה, והם משתרעים עד לחוף הצפון-מזרחי של האי פאנאיטאן, צפונית לאי האנדוילוים, וצפונה לכיוון נהר קיקאלונג.
יער החוף גדל בעיקר בצפון ובצפון-מערב הפארק, אשוזרים שבהם הקרקע החולית מכילה כמות קטנה יחסית של נוטריינטים.
צמחיית ארכיפלג קרקטואה התפתחה במספר שלבים.
הצמחייה באי ראקאטה היא בעיקר יער עם טחבי עלים שגדל בגובה של 650 עד 813 מטרים.
האי סרטונג נמצא כיום בסוקצסיה ביוטית ראשונית כתוצאה מתהליכים גאולוגיים אזוריים.
האי הגעשי אנאק קרקטואה הוא בית גידול עבור צמחייה במצב של סוקצסיה ראשונית בעקבות ההתפרצויות הגעשיות שהתרחשו במחצית השנייה של המאה ה-20.
הפארק הוא אחד מבתי הגידול הטבעיים האחרונים של קרנף ג'אווה, והאוכלוסייה המקומית מונה בין 50 ל-60 פרטים לפי הערכות שונות.
אוכלוסיית הטיגריס ג'אווה המקומית נכחדה בשלהי שנות ה-70. אוכלוסיית הפרימטים המקומית כוללת מינים כגון גיבון כסוף-פרווה, לוטונג ג'אווה, לוריס איטי סונדלי ומקוק סרטנים.
אוכלוסיית הטורפים המקומית כוללת מינים כגון דול מצוי, נמר ג'אווה, נמייה אסייתית קטנה, ומינים אחדים של גחניים.
הפרסתן הנפוץ ביותר בפארק הוא בנטנג, וקיימים 700 פרטים ממין זה הנמצאים בעיקר בהר הונג'ה ובחצי האי אוג'ונג קולון.
פרסתנים נוספים הם אייל טימור ואיילון ג'אווני.
אוכלוסיית העופות המקומית מונה למעלה מ-270 מינים, בהם 9 מינים של יוניים ו-16 מינים של קוקייתיים.
40 מיני עופות מקננים בארכיפלג קרקטואה.
אוכלוסיית הזוחלים והדו-חיים המקומית כוללת 2 מינים של פיתון (פיתון מרושת ופיתון בורמזי), 2 מינים של תנינאים (גאביאל חקיין ותנין הים), כח המים האסיאתי ומספר מינים של חסרי זנב וקרפדות.
בפארק יש גם מספר מינים של צבים.
ב-1998 התרחשה בפארק הלבנת אלמוגים.
קודם לכן התאפיינו שוניות האלמוגים במספר מינים קטן שהרכיבו למעלה מ-90% מהשוניות.
השוניות שהתקיימו צפונית לראקאטה ומערבית לסרטונג הורכבו ממספר מינים חלוציים וממספר מינים שניוניים.
החלק הימי של הפארק הוא בית גידול עבור פאונת הדגים המגוונת ביותר של הארכיפלג.
דגי המים העמוקים הידועים הם ברקודה, דמויי כריש ומפרשן.
דגי שוניות ידועים הם דגים ממשפחות הנצרניים, פרפרוניים וכדומה.
במי הפארק יש גם אוכלוסייה מגוונת של חסרי חוליות.
הפארק הלאומי באנף , שהוקם בהרי הרוקי ב-1885, הוא הפארק הלאומי הוותיק ביותר בקנדה.
הפארק נמצא במרחק של 110 - 180 קילומטרים מערבית לעיר קלגרי שבפרובינציית אלברטה, ומשתרע על שטח של 6,641 קילומטרים רבועים, שבהם הרים רבים, קרחונים ושדות קרח, יערות מחטניים צפופים ונופים אלפיניים.
דרך אייספילדס, חלק מכביש 93, נמתחת מאגם לואיז ועד לפארק הלאומי ג'ספר שבצפון.
מערבית לפארק באנף שוכנים יערות פרובינציאליים והפארק הלאומי יוהו, ודרומית לו נמצא הפארק הלאומי קוטניי.
המרכז המסחרי של הפארק הוא העיירה באנף, הנמצאת בעמק נהר בואו.
בשנים הראשונות לקיומו של הפארק נודעה חשיבות לחברת מסילת הרכבת הפסיפית הקנדית שפעלה בו, בנתה את מלון באנף ספרינגס ואת טירת אגם לואיז, ומשכה למקום תיירים רבים באמצעות מסע פרסום נרחב.
בתחילת המאה ה-20 נבנו בפארק דרכים אחדות, ובשנות ה-90 הגיע מספר התיירים השנתי ל-5 מיליון איש.
כ-8.75 מיליון אנשים נוספים חוצים את הפארק דרך הכביש המהיר הטרנס קנדי העובר בשטחו.
מעדויות ארכאולוגיות שנמצאו ב עולה כי ההתיישבות האנושית הקדומה ביותר באזור הפארק הייתה לפני למעלה מ-10,000 שנים.
קודם להגעת האדם הלבן לאזור התגוררו בו שבטים אינדיאנים, שהתקיימו על צייד ביזונים, באפלו ובעלי חיים אחרים.
ב-20 ביולי 1871 התקבלה קולומביה הבריטית כחברה בקנדה, וכחלק מהמהלך הסכימה הממשלה הקנדית להקים מסילת רכבת טרנס-יבשתית.
בניית המסילה החלה ב-1875 במעבר קיקינג הורס, נמשכה צפונה למעבר ילוהד, והיא שימשה כנתיב מעבר דרך הרי הרוקי.
בניית המסילה נמשכה עשר שנים.
לאור הטענות הסותרות ביחס לגילוי מעיינות חמים בבאנף החליט ראש ממשלת קנדה ג'ון מקדונלד ב-1885 להורות על הקמת שמורת טבע קטנה בגודל 26 קילומטרים רבועים מסביב למעיינות החמים שבאתר ההיסטורי הלאומי קייב אנד בייסין, וקבע כי שמה יהיה שמורת המעיינות החמים באנף.
ב-23 ביוני 1887 נחקק חוק פארק הרי הרוקי, ולפיו הורחב שטח הפארק ל-674 קילומטרים רבועים ושמו שונה לפארק הרי הרוקי.
היה זה הפארק הלאומי הראשון של קנדה, והפארק הלאומי השני שהוקם בצפון אמריקה לאחר הקמתו של הפארק הלאומי ילוסטון בארצות הברית.
חברת מסילת הרכבת הפסיפית הקנדית בנתה את מלון באנף ספרינגס ואת טירת אגם לואיז על מנת למשוך למקום תיירים ולהגדיל את מספר הנוסעים ברכבת.
בשנותיו הראשונות היה הפארק אתר תיירות פופולרי בקרב תיירים מאירופה מהמעמד הגבוה, שהגיעו לקנדה בספינות טרנס-אטלנטיות יוקרתיות והמשיכו מערבה על גבי מסילת הרכבת, וכן בקרב תיירים אמריקנים מהמעמד הגבוה.
חלק מהתיירים נטלו חלק בפעילות טיפוס ההרים המקומית, לעיתים תוך שכירת שירותיו של מדריך מקומי.
ב-1906 הקימו ארתור אוליבר וילר ואליזבת פארקר את המועדון האלפיני של קנדה, שארגן טיפוסי הרים ומחנות במקומות המרוחקים מהיישובים שבאזור.
ב-1911 כבר ניתן היה להגיע לפארק ברכב מקלגרי.
ב-1916 החלו האחים ג'ים וביל ברוסטר לערוך סיורים ממונעים בפארק.
ב-1920 נבנתה דרך לאגם לואיז, וב-1923 נפתחה דרך באנף-וינדרמיר שחיברה את באנף עם קולומביה הבריטית.
ב-1902 הורחב שטח הפארק ל-11,400 קילומטרים רבועים, וכעת נכללו בו אגם לואיז והנהרות בואו, רד דיר, קאנאנאסקיס, וספריי.
ב-1911 צומצם שטח הפארק ל-4,663 קילומטרים רבועים כוויתור לטובת אינטרסים של כריתת עצים למטרות מסחר, וכך נגרעו משטח הפארק אזורים רבים.
עד 1930 נערכו שינויים נוספים בגבולות הפארק, ועם העברתו של חוק הפארקים הלאומיים של קנדה נקבע שטח הפארק באופן סופי על 6,697 קילומטרים רבועים.
לפי החוק נקבע כי שם המקום יהיה הפארק הלאומי באנף על שם תחנת הרכבת המקומית, שבעצמה נקרא על שם אזור באנפשייר שבסקוטלנד.
ב-1933 נבנה שער כניסה מזרחי חדש לפארק, ולאחר מכן העבירה אלברטה לרשות הפארק שטח בגודל 0.84 קילומטר רבוע.
שינוי זה ושינויים קטנים נוספים בגבולות הפארק ב-1949 הביאו את שטח הפארק לכדי 6,641 קילומטרים רבועים.
בשנת 1887 חתמו מספר שבטי אינדיאנים על אמנה 7, שהעניקה לקנדה את הזכויות הדרושות לחיפוש משאבי טבע בפארק.
בתחילת המאה ה-20 נפתחו מכרות פחם בסמוך לאגם מינוואנקה, ועד 1904 פעל מכרה נוסף גם באנתרסייט.
מכרה בנקהד, שפעל בהר קסקייד, הופעל על ידי חברת מסילת הרכבת הפסיפית הקנדית בין 1903 ל-1922. בשנתיים שלאחר סגירת העיירה פורקו המבנים והועברו לעיירה באנף ולמקומות אחרים.
במהלך מלחמת העולם הראשונה הוקמו בפארק מספר מחנות ריכוז שבהם עבדו מהגרים מאוסטריה, הונגריה, גרמניה ואוקראינה.
המחנה הראשי הוקם בהר קאסל, ובחורף הועבר לקייב אנד בייסין.
בניית הדרכים והתשתיות הראשונות בפארק נעשתה על ידי אסירים קנדיים ממוצא סלבי.
ב-1931 נחקק חוק האבטלה וסיוע לחווֹת (Unemployment and Farm Relief), שלפיו הותר ביצוען של עבודות ציבוריות בפארקים הלאומיים בתקופת השפל הגדול.
העובדים שהגיעו לפארק באנף הועסקו בבניית בית מרחץ חדש באפר הוט ספרינגס (Upper Hot Springs), שהשלימו את קייב אנד בייסין.
פרויקטים נוספים שבוצעו בתקופה זו היו בניית דרכים בפארק, משימות שונות באזור העיירה באנף, ובניית כביש מהיר בין העיירה באנף לעיירה ג'ספר.
ב-1934 נחקק חוק העבודות הציבוריות, שלפיו ניתן מימון נוסף לצורך המשך הפרויקטים.
הפרויקטים החדשים כללו הקמת מתקן רישום חדש בשער הכניסה המזרחי של הפארק, ובניית משרדי הנהלה בעיירה באנף.
ב-1940 הושלמה בניית שדרת אייספילדס עד לאזור שדה הקרח קולומביה שבבאנף, ובכך חוברו באנף וג'ספר.
במלחמת העולם השנייה שוב הוקמו בפארק מחנות ריכוז, הפעם בסמוך לאגם לואיז, מעיין סטוני ומעיין הילי.
אסירי המחנות היו בעיקר מנוניטים מססקצ'ואן.
בבאנף לא הוקמו מחנות ריכוז לאסירים ממוצא יפני, ואלו שכן הוקמו נבנו בפארק הלאומי ג'ספר והאסירים שהוחזקו בהם הועסקו בבניית הכביש המהיר ילוהד ובפרויקטים אחרים.
באגם לואיז גם נערכו הניסיונות הראשונים בבניית אונייה מקרח ונסורת (פייקריט) במסגרת פרויקט חבקוק.
ב-1917 החלה תיירות החורף בבאנף, עם עריכתו של קרנבל החורף של באנף.
במסגרת הקרנבל הוצג ארמון גדול עשוי מקרח, שנבנה באותה שנה על ידי אסירים.
אירועי הקרנבל כללו בין היתר סקי למרחקים, קפיצות סקי, קרלינג וצעידה בנעלי שלג.
בשנות ה-30 הקימו האחים ברוסטר את אתר הסקי הראשון בפארק - סאנשיין וילג'.
באותו עשור הוקם אתר סקי בהר נורקוואי, וב-1948 נבנה הרכבל הראשון בפארק באתר זה.
מאז 1968, עת הוכן מלון באנף ספרינגס לקראת החורף, הפך הפארק ליעד תיירותי לאורך כל השנה.
בשנות ה-60 נבנה הכביש המהיר טרנס-קנדה, שהיה נתיב תחבורה נוסף דרך עמק בואו בנוסף לשדרת עמק בואו, והפארק הפך ליותר נגיש.
באותו עשור נבנה גם נמל התעופה הבינלאומי קלגרי.
קנדה הגישה מספר פעמים את מועמדות הפארק לאירוח משחקי החורף האולימפיים.
הפעם הראשונה הייתה לקראת משחקי החורף של 1964, שלבסוף נערכו בעיר אינסברוק שבאוסטריה.
לקראת משחקי החורף של 1968 כשלה הצעתה של קנדה לארח את המשחקים באגם לואיז.
ההצעה לאירוח משחקי החורף של 1972 הייתה השנויה ביותר במחלוקת, לאור התנגדותם הנחרצת של ארגונים פרו-סביבתיים שהתנגדו להצעה שנתמכה על ידי חברת אימפריאל אויל.
ז'אן קרטיין, באותה עת השר לאיכות הסביבה שהיה אחראי על סוכנות הפארקים הקנדית, נכנע ללחצים ונסוג מתמיכתו בהצעת האירוח, שלבסוף הועבר לעיר סאפורו שביפן.
משחקי החורף של 1988 נערכו בקלגרי הסמוכה לבאנף, ותחרות הסקי למרחקים שבמסגרת המשחקים נערכה בתוך "הפארק הפרובינציאלי המרכז הנורדי של קנמור" ליד העיירה קנמור, הממוקמת מחוץ לשערי הכניסה המזרחיים של הפארק הלאומי באנף על הכביש המהיר טרנס-קנדה.
לאחר קבלתו של חוק פארק הרי הרוקי נחקקו חוקים ונקבעו נהלים נוספים ששמו דגש על שימור הטבע.
ב-1988 התקבל תיקון לחוק הפארקים הלאומיים, לפיו שמירת השלמות האקולוגית הפכה לעדיפות הראשונה של כל הנהלות הפארקים.
דרישה נוספת של התיקון לחוק הייתה הוראה להנהלות הפארקים ליצור תוכנית ניהול בשיתוף הציבור.
ב-1984 נכלל באנף באתר המורשת העולמית "הפארקים בהרי הרוקי הקנדיים" שהוכרז על ידי אונסק"ו, ביחד עם מספר פארקים לאומיים ופרובינציאליים נוספים, וזאת בזכות הנופים ההרריים הכוללים פסגות הרים, קרחונים, אגמים, מפלי מים, קניונים, מערות אבן גיר ומאובנים.
בשנות ה-80 הפריטה סוכנות הפארקים הקנדית שירותים רבים בפארקים והחלה לגבות תשלום עבור שימוש בחלק מהמתקנים והשירותים הציבוריים, וזאת על מנת להתמודד עם קיצוצי תקציב.
ב-1990 עברה העיירה באנף תהליך של קורפורציה, שאפשר לתושביה מידה גדולה יותר של מעורבות בכל הנוגע לפעילות פיתוח נוספת בפארק.
הפארק הלאומי באנף שוכן בהרי הרוקי על הגבול המערבי של אלברטה עם קולומביה הבריטית, באזור האקולוגי היערות ההרריים של אלברטה.
הפארק נמצא במרחק של כשעה וחצי מקלגרי בנסיעה ברכב, ובמרחק של ארבע שעות מאדמונטון.
בצפון גובל באנף בפארק הלאומי ג'ספר, במערב בפארק הלאומי יוהו, ובדרום בפארק הלאומי קוטניי.
דרומית ומזרחית לפארק נמצאת מערכת הפארקים קאנאנאסקיס, הכוללת בין היתר את הפארק הפרובינציאלי בואו ואלי ויידלנד, הפארק הפרובינציאלי ספריי ואלי, והפארק הפרובינציאלי פיטר לוהיד.
הכביש המהיר הטרנס קנדי חוצה את הפארק בגבולו המזרחי ליד קנמור, ממשיך לכיוון העיירות באנף ולייק לואיז, וממשיך לתוך הפארק הלאומי יוהו שבקולומביה הבריטית.
העיירה באנף היא המרכז המסחרי והתרבותי של הפארק.
הכפר לייק לואיז ממוקם בצומת שבין הכביש המהיר טרנס-קנדה לשדרת אייספילדס, הנמשכת צפונה לכיוון העיירה ג'ספר.
העיירה באנף נוסדה ב-1885, והיא מקום משכנם של מספר מוסדות תרבות כגון מרכז המבקרים של באנף, מוזיאון וייט, מוזיאון לוקסטון של אומות הבאפלו, האתר ההיסטורי הלאומי קייב אנד בייסין, ומספר גלריות לאמנות.
ב-1990 עברה העיירה הליך קורפורציה לתוך אלברטה, אם כי היא נותרה תחת סמכות חוק הפארקים הלאומיים והממשל הפדרלי בכל הקשור לתכנון ופיתוח.
נכון לשנת 2011 מונה אוכלוסיית העיירה 7,584 תושבים, כאשר ב-2006 נערך מפקד אוכלוסין שבו נספרו 6,700 תושבים.
נהר בואו זורם דרך העיירה, ומפלי בואו ממוקמים בשוליה.
לייק לואיז היא עיירה הממוקמת במרחק 54 קילומטרים בכיוון צפון-מערב מהעיירה באנף, והוא מקום משכנו של שאטו לייק לואיז הממוקם על גדות אגם לואיז שעל שמו קרויה העיירה.
אגם מוריין, הממוקם במרחק 15 קילומטרים מאגם לואיז, הוא חלק מהנוף הידוע של עמק עשר הפסגות.
נוף זה הונצח על שטר הכסף של 20 דולרים קנדיים, וזאת במסגרת סדרת "נופי קנדה" שהונפקה בין 1969 ל-1979. אתר הסקי ההררי לייק לואיז ממוקם ליד הכפריר.
הכביש המהיר אייספילדס (שדות הקרח) נמשכת לאורך 230 קילומטרים ומחברת בין לייק לואיז לג'ספר שבאלברטה.
הכביש המהיר מתחיל באגם לואיז, ממשיך צפונה עד לעמק בואו, ועובר את אגם הקטור, אגם בואו ואגם פיטו.
לאחר מכן נמשך הכביש המהיר לאורך נהר מיסטאיה עד לצומת ססקצ'ואן, בה הנהר מתמזג עם נהר האוס ונהר צפון ססקצ'ואן.
נהר צפון ססקצ'ואן זורם לכיוון מזרח מצומת ססקצ'ואן, יוצא החוצה מאזור באנף לתוך אזור דייוויד תומפסון, ומשם לאדמונטון.
הכביש המהיר על שם דייוויד תומפסון נסלל במקביל לנתיבו של נהר צפון ססקצ'ואן, עובר ליד אגם אברהם המלאכותי, ומגיע עד לאזור על שם דייוויד תומפסון.
לאחר צומת ססקצ'ואן ממשיך הכביש המהיר אייספילדס לאורך נהר צפון ססקצ'ואן עד לשדה הקרח קולומביה.
הכביש חוצה את הגבול בין הפארקים לתוך הפארק הלאומי ג'ספר במעבר סאנוופטה שבגובה 617 מטרים, ומשם ממשיכה עד לעיירה ג'ספר.
הרי הרוקי הקנדיים מחולקים לרכסי הרים אחדים המשתרעים מכיוון צפון-מערב לכיוון דרום-מזרח.
הרכסים הראשיים משתרעים לאורך קו פרשת המים של אמריקה, ויוצרים את עמוד השדרה של הרי הרוקי הקנדיים.
רכסי החזית נמצאים מזרחית לרכסים הראשיים.
הפארק הלאומי באנף משתרע לכיוון מזרח מקו פרשת המים, וכולל את המדרונות המזרחיים של הרכסים הראשיים ואת רוב רכסי החזית, שבהם נמצאים רוב ההרים המקיפים את העיירה באנף.
מרגלות הגבעות נמצאות בצדו המזרחי של הפארק, בין קלגרי לקנמור.
בצדו השני של הפארק חוצים הרכסים המערביים דרך הפארקים הלאומיים יוהו וקוטניי.
מערבה משם נמצא שקע הרי הרוקי - הגבול המערבי של הרי הרוקי הקנדיים בקולומביה הבריטית.
ממערב לנהר בואו ממוקמת פסגת סירק, המתנשאת לגובה 2,993 מטרים.
הרי הרוקי הקנדיים מורכבים מסלעי משקע כגון פצלים, אבן חול ואבן גיר ומסלעי קוורציט, שמקורם במשקעים על מדף היבשתי הדומה למדף הרדוד שמשתרע בחוף המזרחי של ארצות הברית.
התצורות הגאולוגיות בבאנף נוצרו מהפרקמבריון עד היורה.
סלעים צעירים יותר נוצרו בקרטיקון כתוצאה מנדידת משקעים מרכסי ההרים שנוצרו במערב לעבר פנים היבשת, והם נלכדו בתהליך היווצרות ההרים ככל שהוא נמשך לכיוון פנים היבשת.
רוב המשקעים הללו נמצאים מחוץ לגבולותיו של פארק באנף.
מרבית הסלעים בפארק התקבעו במקומם כמשקעים לפני כ-600 עד 175 מיליון שנים, אך ההרים עצמם נוצרו לפני כ-120 עד 80 מיליון שנים כתוצאה ממעוות והתקצרות של המדף היבשתי העתיק כאשר איים התנגשו בו ונדחקו לתוך שולי היבשת.
ההתקצרות לוותה בהיווצרות העתקי דחיקה וקמטים.
את כל תהליך ההיווצרות של הרי הרוקי הקנדיים ליוותה סחיפה, שהתחדשה ככל הנראה ואף הואצה לאחר הפליוקן כאשר כדור הארץ נכנס לתקופה של עידני קרח ארוכים.
מבנים קרחוניים שולטים בגאומורפולוגיה של באנף, וקיימות דוגמאות לכל הצורות הקלאסיות: קרקס קרחוני, עמק תלוי, מורנות, עמקים קרחוניים וכדומה.
המבנים הקדומים שנותרו מתהליך היווצרות ההרים השפיעו על הסחיפה הקרחונית: ההרים בפארק כוללים הרים בצורת מתחמים, חוסר-סדירות, קמר, קער, "טירות", "שן כלב" וכדומה.
רכסי הרים רבים נוספים נוטים לכיוון צפון-צפון מערב, ובהם שכבות משקע בעלות דיפ מערבי של 40 עד 60 מעלות.
מגמות אלו גורמות להיווצרות מדרונות דיפ, שהחזיתות המזרחיות והצפוניות שלהם תלולות יותר, ומערכת אגן ניקוז שבה נוצרו נהרות ועמקים קרחוניים בשכבות החלשות במהלך הסוקצסיה הגאולוגית.
דוגמאות לכך ניתן למצוא באזור העיירה באנף.
הר רנדל הוא הר מדרון דיפ, ונהר ספריי וסולפור מתנקז במקביל לקו הגאולוגי של רכס ההרים.
צפונית לעיירה נמצא הר קאסל, שצורתו דמוית הטירה כוללת מדרונות תלולים וצוקים.
הר קאסל מורכב מסלעים קמבריוניים של תצורת הקתדרלה (אבן גיר), ומעליה פצלי סטיבן ותצורת אלדון (אבן גיר).
הרי שן כלב, כגון הר לואיס, מאופיינים במדרונות משוננים וחדים.
רכס המסור, המורכב ממדרונות כמעט-אנכיים ומשכבות משקע, עבר תהליכי סחיפה כתוצאה מערוצים החוצים אותו.
חלוקי אבן נפוצים מאוד בתחתית רוב ההרים והצוקים.
בפארק יש קרחונים גדולים ושדות קרח רבים, שאל רובם ניתן להגיע בקלות משדרת אייספילדס.
קרקסים קרחוניים קטנים נפוצים מאוד ברכסים הראשיים, וממוקמים בשקעים בצדיהם של הרים רבים.
הקרחונים בבאנף נסוגים, בדומה לקרחונים רבים אחרים בכדור הארץ.
צילומים שבוצעו בפארק בתקופות שונות מספקים עדות לנסיגה זו, והמגמה הייתה כה מדאיגה עד כדי כך שחוקרי קרחונים החלו לחקור את הקרחונים בפארק באופן יותר מעמיק, וניתחו את ההשפעה שעשויה להיגרם כתוצאה מכמות מופחתת של קרחונים על אספקת המים לנחלים ולנהרות.
האזורים הקרחוניים ביותר הם שדות הקרח וופוטיק ווופטה, הנמצאים שניהם על גבול באנף-יוהו.
שדה הקרח וופטה משתרע על פני 80 קילומטרים רבועים בקירוב.
השלוחות של וופטה בצד של באנף כוללות את הקרחונים פייטו, בואו ווולצ'ר.
קרחון בואו נסוג למרחק של כ-1,100 מטרים בין 1850 ל-1953, ומאז אותה שנה גרמה הנסיגה להיווצרות האגם במורנת הקצה.
קרחון פייטו נסוג למרחק של כ-2,000 מטרים מאז 1880, וקיימת סכנה כי בתוך 30 עד 40 שנים הוא ייעלם לחלוטין.
משדרת אייספילדס ניתן להבחין בנקל בקרחון קרואופוט ובקרחון הקטור, אך אלו קרחונים בודדים והם אינם קשורים לאף שדה קרח גדול.
הר סנואו דום (כיפת השלג), בשדה הקרח קולומביה, יוצר את השיא ההידרולוגי של צפון אמריקה, כשהמים הזורמים מנקודה זו מגיעים לאוקיינוס השקט דרך נהר קולומביה, לאוקיינוס הקרח הצפוני דרך נהר אתבסקה, ולמפרץ הדסון וממנו אל האוקיינוס האטלנטי דרך נהר נורת' ססקצ'ואן.
קרחון ססקצ'ואן, ששטחו כ-30 קילומטרים רבועים ואורכו כ-13 קילומטרים, הוא שלוחה גדולה של שדה הקרח קולומביה שנמצאת בפארק.
לאורך המאה ה-20 איבדו הקרחונים של הרי הרוקי הקנדיים כרבע מהמסה שלהם.
הפארק הלאומי באנף ממוקם בצדו המזרחי של קו פרשת המים של אמריקה.
כמות המשקעים השנתית הממוצעת היא 472 מילימטרים.
כמות זו נמוכה משמעותית בהשוואה לכמות היורדת בפארק הלאומי יוהו שבצדו המערבי של הקו בקולומביה הבריטית, העומדת על 884 מילימטרים באגם וופטה ועל 616 מילימטרים בנחל בולדר.
בעיירה באנף יורדים בכל חורף 234 מילימטרים של שלג, ובלייק לואיז יורדים 290 מילימטרים.
בחודשי החורף הטמפרטורה בבאנף מתונה יותר בהשוואה לאזורים אחרים במרכז ובצפון אלברטה, וזאת כתוצאה מרוחות צ'ינוק והשפעות אחרות מקולומביה הבריטית.
טווח הטמפרטורה הממוצעת בעיירה באנף בינואר הוא מינוס 15 מעלות צלזיוס עד 5 מעלות צלזיוס.
תנאי מזג האוויר בקיץ נוחים יחסית, וטווח הטמפרטורות הממוצע ביולי הוא 7 עד 22 מעלות צלזיוס.
הפארק הלאומי באנף משתרע על פני שלושה אזורים אקולוגיים: הררי, תת-אלפיני ואלפיני.
האזור ההררי משתרע על פני 3% משטח הפארק, והוא הקטן ביותר בפארק.
האזור התת-אלפיני, המאופיין בעיקר ביערות צפופים, מהווה 53% משטח הפארק.
האזור האלפיני נמצא מעל קו העצים של הפארק, והוא מהווה 44% משטח הפארק.
קו העצים של הפארק ממוקם בגובה של 2,300 מטרים בקירוב, ובאזורים האלפיניים יש ערבות פתוחות ולעיתים גם קרחונים.
באזורים הנמוכים ביותר של הפארק נמצא האזור ההררי.
אזור זה מאופיין ביערות של אורן מפותל, שגדילתם האחידה מופרעת לעיתים על ידי קבוצות של אשוחית אנגלמן, ערבה, צפצפה, אשוח דאגלס ואדר דאגלס.
הפארק הוא בית גידול עבור 56 מינים של יונקים.
האזורים המיוערים מאוכלסים בעיקר על ידי דובי גריזלי ודובים שחורים.
היונקים הטורפים העיקריים בפארק הם פומה צפון-אמריקאית, שונר קנדי, גרגרן, סמור לוטרת נהר צפון-אמריקנית וזאב מצוי.
אייל קנדי, אייל פרדי שחור-זנב, אייל פרדי לבן-זנב ואייל קורא, נפוצים בעיקר בעמקים שבפארק, לרבות מסביב (ולעיתים בתוך) העיירה באנף, ואילו אייל קורא נוטה להימנע מחברת בני אדם ולהיצמד בעיקר למקורות מים.
בעלי החיים הנפוצים באזורים האלפיניים הם בעיקר עז הרים, כבש גדול-קרניים, מרמיטה אפורה, ופיקה.
בשנת 2005 נצפו בפארק 5 פרטים של אייל הצפון, ובכך הפך מין זה לאחד ממיני היונקים הנדירים ביותר בפארק.
בשל תנאי החורף הקשים כמעט ואין בפארק זוחלים ודו-חיים, וידוע רק על מין אחד של קרפדה, שלושה מינים של צפרדעים, מין אחד של סלמנדרה ו-2 מינים של נחשים.
מתצפיות מדעיות שנערכו בפארק עולה כי מקננים בו לפחות 280 מינים של עופות, ובהם העופות הדורסים: עיטם לבן-ראש, עיט זהוב, עקב אדום-זנב, שלך ובז גמדי.
במאגרי המים של הפארק שוחים למעלה מ-100 מינים של דגים.
בין המינים הנתונים בסכנת הכחדה ושבית גידולם נמצא בפארק ניתן למנות את חילזון מעיינות באנף, הגדל במעיינות החמים שבפארק.
גם הזן Rangifer tarandus caribou של אייל הצפון נמצא בסכנת הכחדה.
מנגד, המערכת האקולוגית של הפארק מאוימת על ידי חיפושית עץ האורן, שגרמה למגפות גדולות ממדים ברחבי הפארק, ואשר עיקר מזונה הוא השיפה של אורן מפותל.
ההתפרצות הראשונה באלברטה התרחשה ב-1940, והיא הדביקה בפארק שטח בגודל 43 קילומטרים רבועים.
בשלהי שנות ה-70 ובתחילת שנות ה-80 אירעה התפרצות נוספת בפארק ובסביבתו הקרובה.
בני האדם השפיעו על הסביבה הטבעית של הפארק החל מהמאה ה-19, בין היתר, באמצעות החדרת מינים אקזוטיים, בקרה על מינים אחרים, ופעילות פיתוח בעמק בואו.
בעבר התקיימה בפארק אוכלוסייה של ביזונים, אך הם ניצודו על ידי ילידי המקום והביזון האחרון נהרג ב-1858. איילים קנדים אינם ילידי הפארק באופן טבעי, וב-1917 הובאו 57 פרטים מהפארק הלאומי ילוסטון.
החדרת האייל הקנדי, בשילוב עם אמצעי בקרה שהפעילה רשות הפארקים הקנדית על זאבי ערבות וזאבים מצויים החל משנות ה-30, גרמה לחוסר איזון במערכת האקולוגית של הפארק.
מינים אחדים הוצאו מעמק בואו, ובהם דוב גריזלי, פומה, שונר, גרגרן, לוטרות ואייל קורא.
ב-1985 החל תהליך יישובם מחדש של הזאבים האפורים בעמק בואו, אך האוכלוסייה טרם הצליחה לבסס את עצמה לאור מקרי מוות רבים באזור הכביש המהיר טרנס-קנדה.
החדרתם של דגי טרוטת ברוק וטרוטת עין-הקשת גרמה להידלדלות באוכלוסייתם של מיני דגים טבעיים במאגרי המים של באנף.
הכביש המהיר טרנס-קנדה, החוצה את הפארק, גרם לעיכובים בנדידת בעלי חיים בפארק ולסיכונים נוספים בשל תנועת הרכבים.
דובי גריזלי הם בין המינים שהושפעו מהכביש המהיר, שביחד עם פיתוחים אחרים בפארק גרם לשבירת הנוף.
דובי גריזלי מעדיפים בית גידול הררי, שהושפע במידה הרבה ביותר מהפיתוחים השונים.
על מנת לפתור את הבעיה הזו נבנו מספר מעברים תת-קרקעיים מתחת לכביש ומספר מעברים אקולוגיים.
הפארק הלאומי באנף הוא אתר התיירות הפופולרי ביותר באלברטה ואחד מהפארקים הלאומיים הפופולריים ביותר בצפון אמריקה, כאשר בשנת 2011 ביקרו בו כ-3.1 מיליון תיירים, וזאת לאחר שבשנת 2002 עמד על כ-4.7 מיליון מבקרים.
תעשיית התיירות באלברטה מניבה הכנסות של כ-6 מיליארד דולרים קנדיים בממוצע שנתי.
לצורך עצירה בפארק נדרשים התיירים לקבל אישור מיוחד.
האישור אינו נדרש ממי שנוסע דרך הפארק ואינו עוצר בו.
כ-5 מיליון אנשים בממוצע שנתי חוצים את הפארק ללא עצירה בעודם נוסעים על הכביש המהיר טרנס-קנדה.
בין האטרקציות העיקריות בפארק ניתן למנות את אפר הוט ספרינגס (Upper Hot Springs - המעיינות החמים העיליים), מסלול גולף במלון האביב פיירמונט באנף, ושלושה אתרי סקי.
פעילויות נוספות המבוצעות בפארק הן טיולים יומיים כגון בלולאת מעבר קורי (Cory Pass Loop), סקי אלפיני וסקי נורדי, ורכיבה על סוסים.
הפעילויות באזורים שבפארק המרוחקים ממקומות יישוב כוללות בין היתר טיולים, מחנאות, טיפוס וסקי.
רשות הפארקים הקנדית דורשת בקשת רישיון מעבר מכל מי שמעוניין לעשות שימוש במתקנים כגון בקתות המועדון האלפיני של קנדה.
הפארק מנוהל על ידי רשות הפארקים של קנדה (Parks Canada), השואבת את סמכותה מחוק הפארקים הלאומיים שנחקק ב-1930. מדיניות הניהול של הפארק נתנה במשך השנים עדיפות לנושאים סביבתיים על פני פיתוח הפארק.
ב-1964 הדגישה הנהלת הפארק את עקרונות השימור שהוצהרו בחוק שנחקק ב-1930. לאחר העלאת ההצעה לארח בפארק חלק ממשחקי החורף של 1972 הפעילו ארגוני איכות הסביבה לחץ רב על רשות הפארקים, וגרמו לה למשוך את תמיכתה בהצעה.
ב-1979 נכתבה מדיניות חדשה שכונתה Beaver Book, ששמה דגש על שימור טבע.
ב-1988 תוקן חוק הפארקים הלאומיים, כך שהשמירה על המערכת האקולוגית הפכה לעדיפות הראשונה של הפארקים.
התיקון לחוק העניק לארגונים חוץ-ממשלתיים את האפשרות לעתור לבתי המשפט נגד רשות הפארקים.
ב-1994 כתבה רשות הפארקים גרסה מחודשת של "עקרונות מנחים ומדיניות תפעולית", שכללה הענקת מנדט לקבוצת מחקר שפעלה בבאנף לנסח המלצות בתחום הניהול.
הנהלת הפארק הלאומי באנף, בדומה להנהלות של פארקים לאומיים אחרים, נדרשת להחזיק ברשותה בכל עת תוכנית ניהול עדכני.
במישור הפרובינציאלי מנוהלים אזור הפארק והיישובים שבתוכו (למעט העיירה באנף שהיא רשות מוניציפלית מאוגדת) על ידי המשרד לעניינים מוניציפליים של אלברטה במסגרת מחוז השיפור מספר 9 (באנף).
חוק הפארקים הלאומיים והתיקון שלו מ-1988 שמו דגש על השלמות האקולוגית, אך בפועל המדיניות יושמה בפארק באופן לא-עקבי.
שילה קופס, השרה האחראית על רשות הפארקים הקנדית, העניקה ב-1994 מנדט לקבוצת המחקר Banff-Bow Valley Study להמליץ על דרכים לניהול טוב יותר של הפארק מבחינת השפעת האדם והפיתוח, וכיצד לשמור יותר טוב על השלמות האקולוגית של הפארק.
המחקר נמשך כשנתיים וחצי, ובמהלכן הושהו מיזמי פיתוח כגון הרחבת הכביש המהיר טרנס-קנדה בין צומת קאסל לסאנשיין.
קבוצת המחקר המליצה על 500 צעדים נדרשים, ובהם הגבלת צמיחתה של העיירה באנף, הגבלת האוכלוסייה המקומית ל-10,000 תושבים, קביעת מכסות מטיילים לשבילי טיולים פופולריים, וקיצוץ פעילויות הפיתוח בפארק.
המלצה נוספת הייתה בניית גדר מסביב לעיירה באנף, על מנת להפחית את המפגשים בין בני אדם לאיילים קנדים.
גידור העיירה נועד גם למנוע מהאיילים להימלט אליה מפני טורפים, כגון זאבים שמעדיפים להימנע מלהיכנס לעיירה.
הפארק הלאומי ביג בנד הוא פארק לאומי, השוכן בדרום-מערב מדינת טקסס שבארצות הברית על הגבול עם מקסיקו.
הפארק משתרע על 3,242.2 קמ"ר בשטח מדברי, כולו בתחומי מחוז .
לפארק חשיבות לאומית בהיותו האזור המוגן הגדול ביותר של אקולוגיה וטופוגרפיה של מדבר צ'יוואווה בארצות הברית.
הפארק קרוי על שם העיקול הגדול (באנגלית Big Bend) של הנהר ריו גראנדה/ריו בראבו, המשנה את מסלולו מדרום-מזרח לצפון-מזרח.
בשטח הפארק גדלים יותר מ-1,200 מינים של צמחים, ושוכנים בו יותר מ-450 מינים של עופות, 56 מינים של זוחלים ו-75 מינים של יונקים.
פעילויות נוספות בפארק כוללות נסיעות בנופים, תוכניות בהנחיית שומרי הפארק ביג בנד וצפייה בכוכבים.
חשיבותו של הפארק מתבטאת גם בשפע האתרים הפלאונטולוגיים המוגנים על פי חוק.
בתחומי הפארק נחשפו שפע מאובנים של בעלי חיים ממקור ימי ועצמות דינוזאורים מהקרטיקון ומהשלישון.
מאפיינים גאולוגיים בפארק כוללים דייקים געשיים ועדויות להתפרצויות געשיות, בעיקר ברכס השוכנים בפארק, רכס ההרים היחיד בארצות הברית שנכלל במלואו בתוך פארק לאומי.
לאזור יש היסטוריה תרבותית עשירה, מאתרים ארכאולוגיים המתוארכים לפני כמעט 10,000 שנים ועד לחלוצים, חוואים וכורים בתקופה המודרנית.
מבנים ונופים היסטוריים מאפשרים הצצה לאורח החיים באזור הגבול שבין ארצות הברית למקסיקו במאה ה-19.
הנהר ריו גראנדה/ריו בראבו משמש כקו הגבול הבינלאומי בין מקסיקו לארצות הברית לאורך מעל 1,500 קילומטרים, ומתוכם 190 קילומטרים מנוהלים על ידי הפארק הלאומי, שהנהר מהווה את גבולותיו הדרום-מערביים והדרום-מזרחיים.
העיקול הגדול בנהר (ועקב כך בקו הגבול בין טקסס למקסיקו) באזור זה הוא שנתן לפארק את שמו "ביג בנד", כלומר כיפוף או עיקול גדול.
משום שהריו גראנדה משמש כגבול בינלאומי, פועלת הנהלת הפארק תחת מגבלות בלתי שגרתיות כאשר היא באה ליישם ולאכוף את התקנות, הכללים והמדיניות של הפארק.
על פי תנאי הסכם גואדלופה אידלגו, משתרע שטח הפארק רק עד קו מרכז ערוץ הנהר העמוק ביותר שבו זרם הנהר ב-1848 (שנת חתימת ההסכם).
יתרת השטח דרומית לקו זה, כולל הנהר או חלקו, שוכנים בתחומי מקסיקו.
הנהר חצב בסלעי אבן הגיר של מדבר צ'יוואווה קניונים עמוקים מרהיבים בשלושה אזורים מורמים.
הקניונים מכונים סנטה אלנה (Santa Elena), מריסקל (Mariscal) ובוקייאס (Boquillas).
בחלק מנתיבו זורם הנהר במדבר פתוח, וחגורות הצמחייה שלגדותיו הפוריות מאוד הן בית למינים רבים של צמחים ובעלי חיים.
חגורות הצמחייה מתפשטות לתוך המדבר לאורך היובלים ונחלי האכזב הזורמים לנהר.
רכס הרי צ'יסוס בפארק הם איי שמיים המוקפים במדבר.
חלק ניכר מהמגוון הביולוגי הגדול של הפארק מיוצג על ידי אוכלוסיות מבודדות של צמחים ובעלי חיים המצויים בהרי צ'יסוס, וברבים ממעיינות המדבריים הפזורים ברחבי הפארק.
חמישה כבישי אספלט עוברים בפארק ביג בנד.
הכביש בין מעבר ההרים "פרסימון גאפ" (Persimmon Gap – "פער האפרסמון") לצומת פנתר (Panther Junction) הוא בן 45 קילומטרים, ומקשר בין הכניסה הצפונית לפארק למטה הפארק ומרכז המבקרים שבצומת פנתר.
בין צומת פנתר לכפר ריו גראנדה מוביל כביש באורך 34 קילומטרים היורד כ-600 מטרים ממטה הפארק בצומת פנתר לריו גראנדה.
בין תחנת הכניסה מאווריק (Maverick Entrance Station), הכניסה המערבית לפארק, למטה הפארק בצומת פנתר מוביל כביש באורך 37 קילומטרים.
כביש אגן צ'יסוס הוא כביש באורך 10 קילומטרים המטפס לגובה של 1,731 מטרים מעל פני הים במעבר פנתר (Panther Pass), ואז יורד לתוך אגן צ'יסוס.
הכביש הנופי על שם רוס מקסוול (Ross Maxwell Scenic Drive), באורך 48 קילומטרים, מוביל מצומת פנתר למחוז ההיסטורי קסטולון (Castolon Historic District) ולקניון סנטה אלנה.
דרומית לגבול שוכנות מדינות מקסיקו צ'יוואווה וקואווילה ושמורות הטבע החדשות הקרויות ו.
הפארק מפגין ניגודים דרמטיים, ואקלימו קיצוני.
האביב מגיע מאוחר והוא חם ויבש, והטמפרטורה בקיץ מתקרבת ל-40°C במקומות הנמוכים.
החורף ברחבי הפארק בדרך כלל נוח, אך מדי פעם יורדת הטמפרטורה מתחת ל-0°C (נקודת הקיפאון של המים).
הטמפרטורה והלחות אינן אחידות ברחבי הפארק בשל ההבדלים בגובה, מבערך 550 מטרים מעל פני הים לאורך הנהר ועד פסגת אמורי (Emory Peak) בהרי צ'יסוס (Chisos Mountains) בגובה 2,387 מטרים.
שונות זו תורמת למגוון יוצא דופן של בתי גידול לצמחייה ובעלי חיים.
חלק מהמינים המצויים בפארק, דוגמת מין האלון Quercus gravesii (באנגלית Chisos Red Oak או גם Grave's Oak), אינם מצויים בשום מקום אחר בארצות הברית.
העונה הגשומה היא מאמצע יוני עד אוקטובר כששיא הגשם בחודש יולי.
כמות המשקעים השנתית הממוצעת נעה מפחות מ-250 מילימטרים במקומות הנמוכים ל-450 עד 600 מילימטרים בהרים.
הגשם יורד בעיקר אחרי הצהריים בממטרים עזים שיכולים לגרום לשיטפונות.
בחורף יש מעט מאוד משקעים בצורת שלג או גשם מעורב בשלג.
דווקא בעונה שבה הטמפרטורות אידיאליות לצמחייה, בחודשים מרץ ואפריל, כמעט ואין בכלל משקעים.
רוב פני השטח הנראים של הפארק הלאומי ביג בנד צעירים יחסית בהשוואה לגיל כדור הארץ, שרוב הגאולוגים מעריכים בכ-4.54 ± 0.05 מיליארד שנים בערך.
אומנם קיימים בפארק סימנים לפעילות טקטונית מהפרוטרוזואיקון (מעל ל-500 למ"ש), אבל רוב הסלעים החשופים ברחבי הפארק הם בני 100 מיליון שנים או פחות.
מלפני 500 מיליון שנה ועד לפני כ-300 מיליון שנים, אזור ביג בנד היה ליד החלק המערבי של שקע עמוק באוקיינוס שהשתרע מארקנסו ואוקלהומה של היום ועד מערב טקסס.
מהרמות הגבוהות בצפון הצטברו בהדרגה עקב סחיפה חצץ, חול וחרסית בשכבות בתוך שקע זה, ועם הזמן הפכו לשכבות של אבן חול ופצלים.
הפעילות הטקטונית הקדומה ביותר שזוהתה בפארק מיוחסת לאורוגנזה של "התרוממות מרתון" מהפלאוזואיקון מלפני 300 מיליון שנים.
האורוגנזה המרתונית (חלק מ) היא חלק מהעתקי דחיקה של סלעים מהלוח הדרום-אמריקאי מעל הלוח הצפון-אמריקאי.
ניתן לראות זאת בצורה מיטבית באזור מעבר ההרים ("פער האפרסמון"), 873 מטרים מעל גובה פני הים בפארק.
רצועות סלע לבנות ייחודיות לאורך כביש 385 מצפון לפארק מייצגות שכבות שהוטו על ידי האורוגנזה הוושיטנית.
תהליך זה התנהל במקביל לבניית הרי האפלצ'ים ממזרח, חלק מהתנגשויות של הלוחות הטקטוניים מבין כמה שהגיעו לשיא בבנייתה של פנגיאה, יבשת-העל שהתקיימה לפני שכל אחת מהיבשות הקיימות בימינו עברו לתצורה הנוכחית שלהן.
הסחיפה שהתרחשה ברמות שנוצרו באירוע בונה הרים זה, מסבירה את היעדרם של סלעים מתורי הטריאס והיורה בפארק.
לכן קיימת אי התאמה גאולוגית בין שכבת הסלע של מהקרטיקון התחתון לבין הסלעים מתצורת טסנוס (Tesnus Formation) מקרבון פנסילבני-קרבון מיסיסיפי שמתחתיה.
בין טריאס עליון ועד קרטיקון עליון (בין 200 למ"ש ל-85 למ"ש) הושפע אזור הפארק בצורה קלה מהבקע בין אמריקה הצפונית לדרומית והתפשטות קרקעית הים עקב כך, תהליך שגרם להיווצרות מפרץ מקסיקו.
בתקופה זו היה הפארק מתחת לים רדוד והושקעו בו בתקופות הקרטיקון העליון והתחתון יחידות סלעים של אבן גיר ופצלים שכללו את התצורות (מלמטה כלפי מעלה) גלן רוז, אבן גיר דל כרמן, סו פיקס, אבן גיר סנטה אלנה, חרסית דל ריו, אבן גיר בודה ובוקייאס.
שכבות אלו נשמרו בכמה אזורים בפארק דוגמת הרי סיירה דל כרמן-סנטיאגו (Sierra del Carmen–Santiago Mountains) והר מריסקל (Mariscal Mountain).
דרומית לשטח הפארק התפתח לפני 159 מיליון שנים שקע אוקייני הקרוי "שקע צ'יוואווה" (Chihuahua trough) שהתמלא בשכבת משקעים עבה.
מתקופה זו התגלו בפארק מאובנים של דינוזאורים (דוגמת מין של אלמוזאורוס),, של התנינאי הענק דיינוסוכוס, ושל יערות, וכן מאובנים אחרים.
עם סיום תהליכי הביקוע בשלהי הקרטיקון ובתחילת השלישון, היה אזור הביג בנד תחת השפעה של האורוגנזה הלרמידית.
תקופה זו של דחיסה (שכיוונה כיום מזרח מערב) יצרה את הרמה שכיוונה צפון מזרח של מסה דה אנגילה (Mesa de Anguila), מונוקלינה מורמת בשוליים הדרום-מערביים של הפארק, ואת הרי סיירה דל כרמן-סנטיאגו, מונוקלינה מורמת שעברה העתק דחיקה, המהווה את הגבול המזרחי של הפארק, ואת אגן טורנייו (Tornillo Basin).
סלעים געשיים שולטים בחלק גדול מהנוף בפארק.
הראשונה מתוך סדרה של התפרצויות געשיות התרחשה לפני כ-42 מיליון שנים ליד הגבול הצפון-מערבי הנוכחי של הפארק.
מאגמה הנעה כלפי מעלה הרימה את האזור שהוא כיום הרי קריסמס, וההעתקים שנוצרו בשכבות פני השטח אפשרו ללבה להתפשט ביריעות גדולות על פני האדמה.
בין לפני 38 ל-32 מיליון שנים התרחשה סדרה של התפרצויות געשיות בתוך הפארק.
הפעילות הראשונית החלה ברכס סיירה קומאדה (Sierra Quemada) שפירוש שמו בספרדית "רכס הרים שרוף", הממוקם מדרום לקצה הדרומי של הרי צ'יסוס.
פעילות געשית שבאה בעקבותיה באזורים של המתחם הגעשי קלדרת קניון פיין, תצורת בורו מסה (Burro Mesa Formation).
וקסטולון יצרה אפר געשי צבעוני ושכבות לבה המהווים את רוב המסה של הרי צ'יסוס.
הפעילות הגעשית בתוך הפארק לא הייתה רציפה והמרווחים של אלפי עד מיליוני שנים בין תקופות שיא הפעילות כללו חשיפה מתמדת של משטחים לכוחות הסחיפה יחד עם ניסיונות תמידיים של צורות חיים להתיישב באזורים כשהם הפכו ראויים למגורים.
הפעילות הטקטונית האחרונה שהתרחשה בשטח הפארק הייתה של העתקים מסוג "אגן ורכס" מהנאוגן עד הרביעון.
תקופה זו של התמתחות מזרח-מערב יצרה את העמקים המדבריים (bolson – מונח באנגלית אמריקנית, במקור מספרדית) של אסטופה (Estufa) ודאהלו (Dehalo) בהרי צ'יסוס, ואת ההעתקים של טרלינגואה (Terlingua), סיירה דל כרמן, צ'וק דראו (Chalk Draw) ובורו מסה.
הריו גראנדה החל לזרום באזור ביג בנד לפני בערך 2 למ"ש, ומאז עיצבו את הנוף תהליכי סחיפה והתחתרות לעומק.
בפארק יש שרידים ארכאולוגיים החל מתקופת הילידים הקדומים, המכונים פלאו-אינדיאנים, מלפני 10,500 שנים, דרך שרידים מתרבויות של עמי האינדיאנים כדוגמת הצ'יסוס, הקומאנצ'י וה, וכלה בשרידים של מבנים של מתיישבים ספרדים, מקסיקנים, אנגלים ואירים שעסקו בחקלאות, בגידול בקר ובכריית מחצבים באזור.
בכל התקופה הפרהיסטורית מצאו בני אדם מחסות או התגוררו במקומות פתוחים ברחבי השטח שכיום שוכן בו הפארק.
העדויות הארכאולוגיות חשפו תרבות מדברית מהתקופה הארכאית באמריקה הצפונית, שתושביה פיתחו אורח חיים נוודי של ציידים-לקטים שכמעט שלא השתנה במשך כמה אלפי שנים.
השרידים ההיסטוריים בשטח הפארק מרוכזים באתרים שונים שבהם ניסו מתיישבים לחיות מחקלאות או מכריית מחצבים.
חקלאות שהתבססה על השקיה התרכזה באזורים שלגדות הנהר ויובליו.
רשתות דרכים, מתקני השקיה, מבני מגורים ומבני עזר פשוטים ושטחי חקלאות, חלקם על טרסות, המצויים לאורך גדות הנהר, מאפיינים שרידים אלו.
בתקופה שלפני הגעת האדם הלבן (לפני שנת 1535) שכנו כמה קבוצות של שבטים אינדיאנים באזור הביג בנד.
בני הצ'יסוס היו קבוצה בעלת ארגון רופף של ציידים-לקטים נוודים שככל הנראה עסקו חלקית בחקלאות על בסיס עונתי.
מקורם של האינדיאנים בני הצ'יסוס אינו ידוע.
על פי שפתם הם קרובים לאינדיאנים בני הקונצ'וס מצפון צ'יוואווה ומצפון מערב קואווילה.
הם דיברו בשפה השייכת למשפחת השפות יוטו-אצטקיות, משפחה של שפות שהדוברים אותן שכנו ממרכז מקסיקו ועד האגן הגדול בארצות הברית.
בני החומאנו (ספרדית: Jumanos) היו שבט של נוודים שנדדו וסחרו בכל רחבי טקסס ודרום מזרח ניו מקסיקו.
על פי עדויות היסטוריות הם היו אויביהם של הצ'יסוס.
בערך בתחילת המאה ה-18 פלשו המסקלרו, שבט של בני האפאצ'י, לאזור הביג בנד ודחקו משם את הצ'יסוס.
קבוצה נוספת של אינדיאנים שפעלה באזור הביג בנד היו הקומאנצ'י שעברו דרך אזור הפארק לאורך נתיב הקומאנצ'י הגדול (Great Comanche Trail) בדרכם לפשיטות התקופתיות לתוך מקסיקו ובחזרה מהן.
פשיטות אלו נמשכו עד אמצע המאה ה-19. האחרון מבין המצביאים הגדולים של האינדיאנים שפעלו באזור היה אפאצ'י ממוצא ספרדי המכונה אלסטה (Alsate), שהיה פעיל עד סוף שנות ה-60 של המאה ה-19.
הנוכחות האירופאית באזור החלה סביב שנת 1535, עם הגעת משלחות המחקר הספרדיות הראשונות לאזור זה של אמריקה הצפונית.
המשלחת של קבסה דה ואקה (Álvar Núñez Cabeza de Vaca; 1558-1490) עברה בסמוך לביג בנד, ואחריה הגיעו משלחות נוספות.
חלק ממשלחות אלו חיפשו זהב וכסף, או אדמות לחקלאות או למרעה.
אחרות, כמו אלו שבראשן עמדו מיסיונרים פרנציסקנים נועדו לייסד מרכזים שמהם אפשר יהיה לנצר את הילידים.
חלק מהפרסידיוס ננטשו סמוך להקמתם, בשלל קשיים כספיים ומשום שלא הצליחו לעצור בצורה אפקטיבית את הפשיטות של האינדיאנים לתוך מקסיקו.
החיילים והמתיישבים של פרסידיוס אלו עברו לפרסידיוס חדשים שמהם היה קל יותר להגן על האינטרסים של האימפריה הספרדית, לדוגמה סנטה מריה דל סקרמנטו (Santa Rosa Maria del Sacramento), כיום מוסקיז (Muzquiz) בקואווילה.
כמעט שלא נעשו מחקרים על השלטון הספרדי באזור הביג בנד לאחר נטישת הפרסידיוס.
ב-1805 היה קיים יישוב בשם אלטרס (Altares), כ-50 קילומטרים דרומית לריו גראנדה.
האזור הפך חלק ממקסיקו כאשר זו קיבלה עצמאות מספרד ב-1821. משפחות של מקסיקנים התגוררו באזור כאשר מתיישבים דוברי אנגלית החלו להגיע לאחר פרישת טקסס ממקסיקו ב-1836.
עם סיום מלחמת ארצות הברית–מקסיקו ב-1848 שלח צבא ארצות הברית סוקרים שמיפו את האזור הלא ממופה של הביג בנד.
מבצרים ומוצבים הוקמו לרוחב השטח ממערב לנהר פקוס (הכולל את הביג בנד) על מנת להגן על מתיישבים חדשים מהתקפות האינדיאנים.
חלק משמעותי מכוחות הצבא בשלהי המאה ה-19 היו חיילים אפרו-אמריקאים שכונו לוחמי הבופאלו ("buffalo soldiers"), כינוי שככל הנראה ניתן להם על ידי האינדיאנים.
סגן הנרי אוסיאן פיפר (Henry Ossian Flipper), האמריקני הראשון ממוצא אפריקאי שסיים לימודים באקדמיה הצבאית הלאומית של ארצות הברית בווסט פוינט שירת בשפטר (Shafter), טקסס בסמוך לסוף המאה ה-19 (שפטר שוכנת מערבית לביג בנד לאורך הכביש המוביל מהעיירה פרסידיו (Presidio) לעיירה מרפה (Marfa)).